text: "Sire, Dius a recueillit ten paumier.
   Dis et siet an sont passet tot entier;
   Tu le m’as fait sos ten degret waitier,
   Ains une fois ne l' peuc faire baignier,
   N’ains puis n’en ot autre coute au coucier
   Fors une nale et un poi d’estramier;
   Onkes nul jor ne l' seuc tant anuiier
   K’onkes vausist ke une fois manghier.
   Ch’est li Diu siers, bien le t’os aficier,
   Dont chil signor te vuelent emplaidier,
   Ke Dius nos fait par se vois anonchier."
   Ot le li pére, Diu prent a grachiier.
   Tot soef ist dou grant palais plenier,
   Si ke n'i meine siergant ne escuier;
   Devant sen fil s’en vait agenoillier
   Le brief li veut fors dou poing esracier,
   Mais li sains cors ne li vout pas baillier.
  